แข่งขันโต้คลื่นเขาหลัก คลาสสิก 2022 ส่งเสริมการท่องเที่ยว สร้างรายได้สู่ท้องถิ่น  26-27 พฤศจิกายนนี้
นายเลิศศักดิ์ ปนกลิ่น นายกสมาคมธุรกิจการท่องเที่ยวจังหวัดพังงา กล่าวว่า ในระหว่างวันที่ 26-27 พฤศจิกายนนี้ สมาคมธุรกิจการท่องเที่ยวจังหวัดพังงา กำหนดจัดกิจกรรมการแข่งขันกีฬาโต้คลื่นเขาหลัก คลาสสิก 2022 (Khaolak Classic 2022)ที่หาด Memories Beach เขาหลัก จังหวัดพังงา โดยกิจกรรมที่น่าสนใจคือ มีการเชิญนักกีฬาโต้คลื่นลองบอร์ดคือ Tedi Hardware ซึ่งเป็นอินฟลูเอนเซอร์ในเรื่องเซิร์ฟเฟอร์จากทางบาหลีคือ ประเทศอินโดนีเซีย มีผู้ติดตามทั่วโลกและมีผู้ชมวิดีโอการโต้คลื่นกว่า 1.5 ล้านครั้ง ซึ่งคาดหวังว่าผู้ชมคลิปวิดีโอจากเพจดังกล่าวจะรู้จักเขาหลัก พังงา ในการเป็นเมืองแห่งเซิร์ฟ หรือเขาหลักเซิร์ฟทาวน์เพิ่มมากขึ้น โดยกิจกรรมการแข่งขันลองบอร์ดจะมีขึ้นในช่วง 08.00 น.ของทั้งสองวันนายกสมาคมธุรกิจการท่องเที่ยวจังหวัดพังงา กล่าวด้วยว่า ในเดือนนี้จังหวัดพังงามีกิจกรรมที่หลากหลาย นอกจากการแข่งขันโต้คลื่นเขาหลักคลาสสิกแล้วยังมีการจัดงานเขาหลักรัน ซึ่งส่งผลดีต่อการสร้างการรับรู้ให้แก่นักท่องเที่ยวและผู้ประกอบการในพื้นที่ต่อไป นักท่องเที่ยวสามารถติดตามข่าวสารกิจกรรม ส่งเสริมการท่องเที่ยวจังหวัดพังงาได้ที่ เฟซบุ๊กเพจ สมาคมธุรกิจการท่องเที่ยวจังหวัดพังงา Phangnga Tourism Association